**MUNICIPIUL SATU MARE**

**PRIMARUL MUNICIPIULUI**

**Nr. 23954 din 15.04.2024**

 Kereskényi Gábor, primar al municipiului Satu Mare,

În temeiul prevederilor art 136 alin. (1) din Ordonanța de urgență nr.57/2019 privind Codul administrativ, cu modificările și completările ulterioare, iniţiez proiectul de hotărâre având ca obiect acordarea titlului de ,, Cetăţean de onoare al Municipiului Satu Mare“ domnului *Ioan Darida*, artist plastic, expert restaurator în conservarea valorilor de patrimoniu, proiect în susținerea căruia formulez prezentul

**REFERAT DE APROBARE:**

Acordarea titlului de Cetăţean de onoare al Municipiului Satu Mare domnului Ioan Darida reprezintă atât o recunoaştere a activităţii domniei sale, cât şi o modestă recompensă morală pentru contribuţia sa la conservarea valorilor de patrimoniu din România.

Membru al Uniunii Artiștilor Plastici din România, membru al Uniunii Naționale a Restauratorilor de Monumente Istorice, membru în comisia pentru cele opt biserici capodopere ale arhitecturii de lemn din Maramureş, înscrise în anul 1999 în Lista Patrimoniului Mondial UNESCO cu doctorat în arte decorative a fost invitat să predea în cadrul unor Universități din țară.

Ca artist plastic, IOAN DARIDA a avut două expoziții personale de pictură, în Satu Mare, și a participat la numeroase expoziții colective. Alte activităţi de creaţie artistică:  1982 – 1993 – participări la expoziții internaționale în orașele înfățite Wolfenbutel –   Germania,  Züdtfen – Olanda,  Ujgorod – Ucraina, Nyiregyhaza Ungaria precum și în Budapesta – Ungaria,  Osaka, Tokyo –  Japonia.

Până în prezent a restaurat a peste 3.000 de piese provenite din  colecții din țară și din străinatate: pictură de șevalet - tablouri - realizate în  ulei sau tempera pe toate tipurile de suport; icoane, fragmente de iconostas, mobilier pictat / aurit, mobilier țărănesc  pictat, rame sculptate / stucate, aurite, piese textile

Una dintre cele mai spectaculorase lucrări, care a durat peste patru ani, este DOMUL SFÂNTUL GHEORGHE din Timișoara, finalizată în aprilie 2023

Satu Mare este locul unde s-a născut Ioan Darida, locul unde a studiat, și-a pus bazele pentru strălucita carieră artistică pe care avea să o urmeze. Prin acordarea titlului de Cetățean de Onoare al municipiului Satu Mare artistului plastic Ioan Darida (alăturându-se celorlalte nume remarcabile cărora li s-a acordat acest onorabil titlu), va spori patrimoniul cultural al municipiului, la care se adaugă recunoștința noastră pentru prestigioasa lui activitate. Va fi dovada unui nou prilej de a arăta prețuirea acordată culturii și oamenilor de cultură, științei și oamenilor de știință.

În spiritul recunoştinţei ce se cuvine sunt onorat să propun acordarea titlului de ,, Cetăţean de onoare al Municipiului Satu Mare“ domnului Ioan Darida artist plastic, expert restaurator în conservarea valorilor de patrimoniu.

**INIȚIATOR PROIECT**

**Primar al municipiului Satu Mare**

**Kereskényi Gábor**

Întocmit:Covaci Natalia Ileana/2ex.